KIRJALLINEN KYSYMYS E-1931/00 esittäjä(t): Christopher Heaton-Harris (PPE-DE) komissiolle. Budjettikohta A-3040.



Virallinen lehti nro 089 E , 20/03/2001 s. 0114 - 0115



KIRJALLINEN KYSYMYS E-1931/00 esittäjä(t): Christopher Heaton-Harris (PPE-DE) komissiolle (16. kesäkuuta 2000) Aihe: Budjettikohta A-3040 Voiko komissio ilmoittaa Euroopan unionin siirtolaisfoorumin tavoitteet? Miten foorumi käyttää budjettikohdasta A-3040 saamansa 800 000 euroa? António Vitorinon komission puolesta antama vastaus (7. syyskuuta 2000) Euroopan unionin siirtolaisfoorumi on kansainvälinen valtiosta riippumaton järjestö, joka saa rahoitusta komissiolta Euroopan parlamentin päätöslauselman mukaisesti. Foorumin tavoitteena on toimia EU-maissa äänitorvena unionin alueella laillisesti asuville siirtolaisille ja etnisille vähemmistöille. Siirtolaisfoorumin työ perustuu tietoihin, joita sen tukiryhmät keräävät EU:n jäsenvaltioissa. Kyseiset tukiryhmät yhdistävät kansallisen tason siirtolaisyhdistyksiä ja näiden yhteenliittymiä. Foorumilla on myös kymmenen alueellista tukiryhmää, jotka yhdistävät lähtöalueperusteisia siirtolaisyhdistyksiä ja -yhteenliittymiä. Lisäksi naisilla ja nuorilla on kaksi omaa tukiryhmää. Siirtolaisfoorumissa on nykyisin edustettuna noin 65 eri kansallisuutta EU:n ulkopuolisista maista. Sen toimintaan osallistuu 190 organisaatiota ja kansallista yhdistystä, jotka edustavat yli kahta tuhatta ruohonjuuritason yhdistystä kautta EU:n. Foorumi on sitoutunut edistämään siirtolaisten ja etnisten vähemmistöjen oikeuksia ja vapauksia, ja se toimii EU:n toimielinten neuvonantajana alan toimintalinjojen kehittämisessä. Toiminnan painopistealoja ovat unionin alueella asuvien kolmannen maan kansalaisten perusoikeuksien suojelu; oleskeluoikeus EU:n jäsenvaltioissa ja vapaa liikkuvuus; kansalaisuus ja poliittiset oikeudet; sosiaalinen tasa-arvo, monikulttuurisuus ja kotoutuminen yhteiskuntaan Euroopassa; rasismin torjunta; demokratiakysymykset ja kehitysapu kolmansille maille. Siirtolaisfoorumin vuoden 2000 toimintaohjelmaan sisältyvät seuraavat erityistoimet: kolmansien maiden kansalaisten äänioikeus paikallisvaaleissa ja Euroopan parlamentin vaaleissa; lobbaus Euroopan parlamentissa rasismin vastaisen lainsäädännön hyväksymisen puolesta; ehdotukset nuorten siirtolaisten kotouttamiseen tarkoitettua yhteiskunnallista ja kulttuuritoimintaa edistäviksi ohjelmiksi. Lisäksi tavoitteena on laatia luettelo vaatimuksista ja julkaista se foorumin verkkosivuilla sekä kouluttaa nuoria nuorisovaliokunnan toiminnan puitteissa ja järjestää koulutusta myös kansallisten yhdistysten johdolle. Foorumi on perustanut siirtolaisasioita käsittelevän työryhmän ja pyrkii tehostamaan alan verkostojen toimintaa Euroopassa. Siirtolaisfoorumiin liittyvät asiat siirtyivät 1. tammikuuta 2000 oikeus- ja sisäasiain pääosaston hallinnoitaviksi. Komission roolista varojen tehokkaan käytön valvojana on todettava, että siirtolaisfoorumilla on sopimukseen perustuva velvoite raportoida komissiolle toiminnastaan, ja foorumi tekee sen säännöllisesti. Tähän velvoitteeseen sisältyy vuositilinpäätöksen toimittaminen komission arvioitavaksi. Foorumin työvaliokunnassa ja johtokunnassa on myös tarkkailijana komission virkamies. Komissio toimittaa lähiaikoina foorumin toiminnan ja tilien täydellisen tarkastuksen.